**Žen Čeng-fej** (čínskym písmom: 任正非 – pchin-jin: Rén Zhèngfēi, \* 25. október 1944, Kuej-čou, Čína) je čínsky podnikateľ a inžinier. Založil čínsku spoločnosť Huawei, ktorá je v roku 2019 druhým najväčším výrobcom smartfónov na svete.

Životopis
---------

Narodil sa do vidieckej rodiny, obaja jeho rodičia boli učitelia a počas štúdia na základnej a strednej škole žil vo vnútrozemskej provincii Kuej-čou na juhozápade Činy. Provincia bola v minulosti jedným z najchudobnejších regiónov Číny. Na vysokú školu nastúpil v 1963 a vyštudoval stavebnú a architektonickú vysokú škoku vzdialenú 400 míľ od jeho domova. Toto bol aj začiatok jeho cesty, počas ktorej sa často sťahoval, čo malo veľký vplyv na jeho sociálny a rodinný život. Po skončení štúdia bol zamestnaný v stavebnom priemysle až do roku 1974, keď vstúpil do armády a stal sa súčasťou ženijného vojska, ktoré malo za úlohu založiť továreň na chemické vlákna Liao Jang. V tejto továrni Žen Čeng-fej pracoval na pozíciach technika, inžiniera a bol povýšený na pozíciu zástupcu riaditeľa.

Svojimi pracovnými výsledkami si vyslúžil pozvanie na Národnú vedeckú konferenciu v roku 1978 a 12. celoštátny zjazd Komunistickej strany Číny v roku 1982. Službu v armáde ukončil v roku 1983, keď čínska vláda rozpustila ženijné jednotky. Následne pracoval na základni logistických služieb Shenzhen South Sea Oil Corporation. S touto prácou ale nebol spokojný, a preto sa rozhodol s kapitálom 21 000 RMB založiť v roku 1987 spoločnosť Huawei. V roku 1988 sa stal generálnym riaditeľom tejto spoločnosti a je ním doteraz. Vďaka úspechu spoločnosti Huawei sa stal jedným z najbohatších ľudí Číny.

Začiatky a vývoj Huaweia
------------------------

Napriek výsledkom, ktoré dosiahol počas tridsiatych a štyridsiatych rokov 20. storočia, je jeho najväčším úspechom vstup na rýchlo sa rozvíjajúci trh mobilných telefónov v Číne. Z dôvodu protizápadných postojov a čínsko-japonskej vojny (1937 – 1945) Čína zaostala z hľadiska technológie za západom. Prehľad v oblasti technológií, ktorý mal Žen Čeng-fej v roku 1987 mu umožnil vidieť priestor pre rast a expanziu využívania pevných liniek v mestách, zavedenie mobilných technológií a telefónov v autách, ktoré vtedy zaznamenávali rozmach vo svete.

Prvým kontraktom Huaweiu bola zmluva v hodnote 5 000 USD, ktorú uzavrel s importérom v Hongkongu. Ich úlohou bolo znovu predať, inštalovať, opravovať a spravovať v tom čase nové digitálne ústredne, ktoré boli rozmiestnené po celej Číne. Žen Čeng-fej však vždy chcel mať technologickú spoločnosť a byť výrobcom.

Žen Čeng-fej preukázal schopnosti v oblasti reengineeringu, keď dokázal rozobrať existujúci produkt a zistiť, čo dokáže, akým spôsobom to dokáže, a akým spôsobom je vyrobený. Ďalším krokom v tomto procese je zistiť, akým spôsobom ho lepšie a lacnejšie vyrobiť. Aj toto sú dôvody úspechu firmy Huawei.

Počas jeho služby pre armádu v továrni na výrobu vlákien, ktorú postavil, využil svoje schopnosti v oblasti reengineeringu na návrh elektronického nástroja, ktorý bol potrebný na testovanie kľúčového vybavenia. Toto mu pomohlo rozvinúť dobré vzťahy s Komunistickou stranou Číny. Na prvé roky Huaweiu mali veľký vplyv reengineeringové schopnosti Žena Čeng-feja, pretože dohliadal na postupný rast vlastných výskumných a vývojových schopností spoločnosti.

V 1992 Žen Čeng-fej dopomohol Huaweiu vyvinúť C&C8 switch, ktorý spoločnosť Huawei predala za jednu tretinu ceny konkurencie. Táto inovácia a jeho kontakty na Komunistickú stranu pomohli vybudovať viaceré dohody o spolupráci na technológiach vo verejnom sektore. Týmto Žen Čeng-fej zabezpečil budúcnosť spoločnosti Huawei

Referencie
----------

1. ↑  VILLAS-BOAS, Antonio. *Huawei sold more smartphones than Apple in 2019 despite the fact that its new phones can't run Google apps — but it's not so surprising* [online]. www.businessinsider.com, 30.1.2020, [cit. 2020-06-18]. Dostupné online.
2. 1 2   *Ren Zhengfei Biography* [online]. www.thefamouspeople.com, [cit. 2020-06-18]. Dostupné online.
3. ↑   *Mr. Ren Zhengfei* [online]. Huawei, [cit. 2020-06-18]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Žen Čeng-fej**

Autoritné údaje: * LCCN: n2010015593
* VIAF: 107946345
* WorldCat: lccn-n2010015593